Neuvoston päätöslauselma, annettu 27 päivänä kesäkuuta 1997, uusiutuvista energialähteistä



Virallinen lehti nro C 210 , 11/07/1997 s. 0001 - 0002



NEUVOSTON PÄÄTÖSLAUSELMA, annettu 27 päivänä kesäkuuta 1997, uusiutuvista energialähteistä (97/C 210/01) EUROOPAN UNIONIN NEUVOSTO, joka ottaa huomioon Euroopan unionin energiapolitiikkaa koskevasta valkoisesta kirjasta 8 päivänä heinäkuuta 1996 annetun neuvoston päätöslauselman (1), jossa katsotaan, että uusien ja uusiutuvien energiamuotojen edistämisellä voidaan myötävaikuttaa merkittävästi turvallisemman ja terveellisemmän ympäristön kehittämiseen, ja kehittämällä samalla kotimaisia energialähteitä, vähentää yhteisön riippuvuutta ulkoisista energialähteistä sekä vaikuttaa taloudelliseen kasvuun ja työllisyyteen, ottaa huomioon 3 päivänä joulukuuta 1996 tehdyt ilmastonmuutosta ja energianäkökulmaa koskevat neuvoston päätelmät, joissa todetaan, että energiapolitiikan on Euroopan tasolla edistettävä aktiivisesti ilmastonmuutokseen liittyvää työtä ja että energia-alan olisi osallistuttava aktiivisesti ja varhaisessa vaiheessa asianmukaisen toiminnan kehittämiseen, mukaan lukien uusiutuvia energiamuotoja koskevat aloitteet, ottaa huomioon kasvua, kilpailukykyä ja työllisyyttä koskevan valkoisen kirjan, jossa osoitetaan, että puhtaat teknologiat ovat avain tulevaisuuden taloudelliseen hyvinvointiin ja että on tärkeää tarvittaessa käyttää taloudellisia toimenpiteitä ja kannustimia ja/tai verotuksellisia keinoja ulkoisten, erityisesti ympäristöön liittyvien tekijöiden huomioon ottamiseksi, ja siten parantaa uusiutuvien energialähteiden kilpailukykyä muihin energialähteisiin nähden, ottaa huomioon Euroopan yhteisön toimia tutkimuksen ja teknologisen kehittämisen ja esittelyn alalla koskevan neljännen puiteohjelman (2) sekä Joule- (3), Thermie- (4) ja Altener (5)-ohjelmat, ottaa huomioon 4 päivänä heinäkuuta 1996 annetun Euroopan parlamentin päätöslauselman, jossa korostetaan uusiutuvia energialähteitä koskevan yhteisön toimintaohjelman kehittämisen merkitystä (6), ja ottaa huomioon yhteisön strategiaa koskevan vihreän kirjan "Tulevaisuuden energia: uusiutuvat energialähteet", jossa osoitetaan uusiutuvien energialähteiden laajat mahdollisuudet ja voitettavissa olevat lyhyen aikavälin kilpailukykyyn liittyvät esteet sekä ehdotetaan ohjeelliseksi tavoitteeksi uusiutuvien energialähteiden kokonaisosuuden kaksinkertaistamista yhteisön energialähteiden jakautumassa vuoteen 2010 mennessä. 1) VAHVISTAA UUDELLEEN, että uusiutuvien energialähteiden kehittäminen on tärkeä osa energia-alan osuudesta - kestävän taloudellisen kasvun saavuttamiseksi, koska uusiutuvat energialähteet edistävät kasvihuonekaasujen vähenemistä ja ilmastonmuutoksen torjuntaa, - energiahuollon varmuuden lisäämiseksi - sellaisen vahvan uusiutuvista energialähteistä muodostuvan perustan luomiseksi Euroopan teollisuudelle, joka on kilpailukykyinen maailmanmarkkinoilla - työllisyyden ja alueellisen kehityksen parantamiseksi, ottaen huomioon uusiutuvien energialähteiden kilpailukyvyn energiamarkkinoilla, - erityisen syrjäisten ja kaukaisten alueiden talouden rakenteen kehittämiseksi, jotta edistettäisiin taloudellista ja sosiaalista yhteenkuuluvuutta. 2) VAHVISTAA, että tavoitteena olisi oltava toimintaohjelma, joka parantaisi kilpailukykyä ja johtaisi pitkällä aikavälillä uusiutuvien energiamuotojen huomattavaan osuuteen, koska ne ovat erityisen tärkeitä kestävän taloudellisen kasvun saavuttamiseksi. Jäsenvaltioiden ja yhteisön olisi asetettava kyseistä osuutta koskevia keskipitkän (2010) ja pitkän (2020) ajan ohjeellisia tavoitteita sekä mitattava edistymistä tällä alalla. Vihreässä kirjassa mainittu ohjeellinen tavoite uusiutuvien energialähteiden kokonaisosuuden kaksinkertaistamisesta yhteisössä vuoteen 2010 mennessä on kunnianhimoinen ja voisi toimia hyödyllisenä ohjeena lisätyille ponnisteluille sekä yhteisön että jäsenvaltioiden tasolla. 3) PANEE MERKILLE, että energiamarkkinoiden vapautumisen yhteydessä jäsenvaltioiden ja, toissijaisuusperiaate huomioon ottaen, yhteisön tasolla tarvitaan aktiivista hallitusten politiikkaa uusiutuvien energialähteiden kilpailukyvyn parantamiseksi. 4) KATSOO, että perusasiat, joihin liittyy huomattava yhteisöulottuvuus ja joita olisi sovellettava käytännönläheisesti ja teknologian kehityksen tason mukaisesti, löytyvät seuraavilta aloilta: - tutkimus, teknologinen kehittäminen ja esittely (5 kohta) - markkinaolosuhteet (6-8 kohta) - toimet, joilla edistetään kuluttajavalistusta ja kuluttajien luottamusta (6 ja 9 kohta) - yhteensovittaminen ja seuranta (10 kohta). 5) USKOO, että tutkimuksen, teknologisen kehittämisen ja esittelyn alalla tarvitaan voimakasta asialle omistautumista sekä neljännen puiteohjelman jatkamista sekä riittävän tuen antamista uusiutuville energialähteille viidennessä puiteohjelmassa. KOROSTAA kansallisten pyrkimysten merkitystä tutkimuksen, kehittämisen ja esittelyn alalla jäsenvaltioissa toteutettavan uusiutuvien energialähteiden käyttöönoton osalta. 6) VAHVISTAA, että uusiutuvia energialähteitä koskevien standardien yhdenmukaistaminen yhteisössä sekä helpottaisi uusien teknologioiden käyttöönottoa sisämarkkinoilla että lisäisi luottamusta niihin. KEHOTTAA asianomaisia yhteisön standardointielimiä jatkamaan työtään tällä alalla. 7) USKOO, että uusiutuvien energialähteiden markkinoiden kannustamiseksi voidaan ottaa käyttöön asianmukaisia sääntelytoimenpiteitä, joilla markkinaosapuolia rohkaistaan ostamaan uusiutuvista energialähteistä tuotettua energiaa. 8) MUISTUTTAA, että ympäristönsuojeluun myönnettävää valtion tukea koskevien yhteisön suuntaviivojen (7) mukaisesti ja koska uusiutuvien energialähteiden kehittäminen on yhteisön erityinen painopistealue, uusiutuvia energialähteitä koskevaa investointitukea voidaan myöntää soveltuvissa tapauksissa myös silloin, kun tuki ylittää kyseisissä suuntaviivoissa määrätyn yleisen tason, sekä että kyseisten toimenpiteiden myönteisten vaikutusten ympäristöön on oltava merkittävämmät kuin niiden kilpailua vääristävät vaikutukset. 9) USKOO, että tiedotuksella voidaan lisätä luottamusta markkinoihin ja tietoisuutta uusiutuvista energialähteistä ja siten antaa kuluttajille mahdollisuus tehdä tietoihin perustuvia valintoja. Toimet, joiden tavoitteena on lisätä kuluttajien mahdollisuuksia valita uusiutuvia energialähteitä, voivat osoittautua tärkeiksi energia-alan kestävälle kehitykselle. Tällä alalla toteutettavana toimena ehdotetaan, että energian toimittajat voisivat erityistariffien avulla antaa kuluttajille mahdollisuuden ostaa uusiutuvista energialähteistä tuotettua sähköä. 10) KATSOO, että käytettävissä olevien voimavarojen paras mahdollinen hyödyntäminen edellyttää hyvää yhteensovittamista ja edistymisen seurantaa sekä että komission yksikköjen sisäistä ja jäsenvaltioiden välistä yhteensovittamista olisi parannettava. Laajan ja vastavuoroisesti vahvistavan toimintasuunnitelman laatimiseksi on otettava huomioon useiden alojen politiikkoja ja ohjelmia. 11) ILMAISEE TYYTYVÄISYYTENSÄ komission esittämän vihreän kirjan johdosta ja KEHOTTAA komissiota laatimaan laajan toimintasuunnitelman uusiutuvien energialähteiden edistämiseksi edellä esitettyjen periaatteiden pohjalta. (1) EYVL N:o C 224, 1.8.1996, s. 1. (2) EYVL N:o L 126, 18.5.1994, s. 1, päätös sellaisena kuin se on muutettuna päätöksellä N:o 616/96/EY (EYVL N:o L 86, 4.4.1996, s. 69). (3) EYVL N:o L 98, 11.4.1989, s. 13. (4) EYVL N:o L 185, 17.7.1990, s. 1. (5) EYVL N:o L 235, 18.9.1993, s. 41. (6) EYVL N:o C 211, 22.7.1996, s. 27. (7) EYVL N:o C 72, 10.3.1994, s. 3.